wickkiey/tamil-wikipedia-markdown huggingface dataset:
# எரிசனம்பட்டி ஊராட்சி ஒன்றியம்



**எரிசனம்பட்டி ஊராட்சி ஒன்றியம்** என்பது இந்தியாவில் உள்ள தமிழ்நாடு மாநிலத்தில் திருப்பூர் மாவட்டத்தில் அமைந்துள்ள 15 ஊராட்சி ஒன்றியங்களுல் ஒன்றாகும்.  

இந்த ஊராட்சி ஒன்றியம் விரைவில் உடுமலைப்பேட்டை ஒன்றியத்திலிருந்து பிரிக்கப்பட உள்ளது. இதற்கான விரிவான திட்ட அறிக்கையும் மாவட்ட நிர்வாகம் தயார் நிலையில் வைத்துள்ளது. இந்த ஊராட்சி ஒன்றிய வட்டார வளர்ச்சி அலுவலகம் தற்போது உடுமலைப்பேட்டையில் இயங்கி வருகிறது. இந்த ஒன்றியத்தில் இருபது ஊராட்சிகள் அடங்கியுள்ளன.  

## மக்கள் தொகை
2011 ஆம் ஆண்டு மக்கட்தொகை கணக்கெடுப்பின் படி, எரிசனம்பட்டி ஊராட்சி ஒன்றியத்தின் மொத்த மக்கள் தொகை 86,452 ஆகும். அதில் பட்டியல் சாதி மக்களின் தொகை 18,564 ஆக உள்ளது. பட்டியல் பழங்குடி மக்களின் தொகை 638 ஆக உள்ளது.  

## போக்குவரத்து
இந்த ஒன்றியத்திற்கு பெரும்பாலும் உடுமலைப்பேட்டை நகரையே அணுக வேண்டும். இங்கிருந்து உடுமலைப்பேட்டை , ஆனைமலை போன்ற பகுதிகளுக்கு நேரடி போக்குவரத்து வசதி உள்ளது.  

## ஊராட்சி மன்றங்கள்
இந்த எரிசனம்பட்டி ஊராட்சி ஒன்றியமானது இருபது ஊராட்சிகளைக் கொண்டுள்ளது.  
அவைகள்:-  
- எரிசனம்பட்டி ஊராட்சி
- செல்லப்பம்பாளையம்,
- தேவனூர்புதூர் ,
- புங்கமுத்துார்,
- ராவணாபுரம்,
- உடுக்கம்பாளையம்,
- பெரியபாப்பனூத்து,
- தின்னப்பட்டி,
- கொடுங்கியம்,
- அந்தியூர்,
- பூலாங்கிணறு
- கணபதிபாளையம்,
- ஆர்.வேலுார்,
- பெரியவாளவாடி ,
- வடபூதிநத்தம் ,
- ரெட்டிபாளையம்,
- தீபாலபட்டி,
- ஜிலோபநாய்க்கன்பாளையம்,
- மொடக்குப்பட்டி
- ராகல்பாவி
# நபன்னா



**நபன்னா** *(Nabanna)* இந்தியாவின் மேற்கு வங்காள மாநிலத்திலுள்ள அவுரா மாவட்டத்திலிருக்கும் அவுரா நகரிலுள்ள ஒரு கட்டிடம் ஆகும். மேற்கு வங்கத்தின் தற்காலிக மாநில தலைமைச் செயலகம் நபன்னாவில் இயங்கியது. மந்திர்தலா, சிப்பூர் என்ற முகவரியில் நபன்னா கட்டிடம் அமைந்துள்ளது. 2013 ஆம் ஆண்டு அக்டோபர் மாதம் 5 அன்று முதலமைச்சர் மம்தா பானர்ச்சி நபன்னா கட்டிடத்தை திறந்து வைத்தார்.  

14 மாடி கட்டிடமாக உள்ள இங்கு அரசாங்கத்தின் ஆடை பூங்கா, ஊக்ளி ஆற்றுப் பால ஆணைய அலுவலகம் போன்றவை இருந்தன, பொதுப்பணித்துறை ஒன்றரை மாதங்களுக்குள் இக்கட்டிடத்தை புதிய தலைமைச் செயலகமாக மாற்றியது. முதலமைச்சர் அலுவலகம் மேல் மாடியில் இயங்கத் தொடங்கியது.
# வயநாடு செட்டி மொழி


**வயநாடு செட்டி**, அல்லது **செட்டி**, என்பது இந்தியாவின் வகைப்படுத்தப்படாத தென் திராவிட மொழியாகும், இது இந்தியாவின் கேரளத்தின் சில பகுதிகளிலும், நீலகிரி மலையின் வயநாடு பகுதியிலும் வாழும் வயநாடன் செட்டி சமூகத்தால் பேசப்படுகிறது. இது கவுடருடன் 62-76% லெக்சிக்கல் ஒற்றுமையைக் கொண்டுள்ளது, 65% ஜோன் குறும்பா மொழியுடன் 52% மற்றும் கன்னடத்துடன் 52% ஒற்றுமையைக் கொண்டுள்ளது. இது கன்னடத்துடன் மிக நெருக்கமான முக்கிய மொழியாக உள்ளது. இந்த மொழியும் படுக மொழியும் மிகவும் ஒத்திருக்கிறது.
# மிலன் மேளா

**மிலன் மேளா** *(Milan Mela)* இந்தியாவின் கொல்கத்தா நகரில் முதன்மை கண்காட்சி மற்றும் மாநாட்டு மையமாக திகழ்கிறது. 31,894 சதுர மீட்டர் (343,300 சதுர அடி) பரப்பளவு கொண்ட கண்காட்சி இடத்தைக் கொண்ட கொல்கத்தாவின் மிகப்பெரிய கண்காட்சி மையமாக இது கருதப்படுகிறது.  
மிலன் மேளா வளாகம் மேற்கு வங்க அரசாங்கத்தின் மேற்கு வங்க வர்த்தக மேம்பாட்டு அமைப்புக்குச் சொந்தமானதாகும். இவ்வமைப்பே வளாகத்தை நிர்வகிக்கவும் செய்கிறது.  
மேற்கு வங்க வர்த்தக மேம்பாட்டு அமைப்பு என்பது மேற்கு வங்கத்திற்கான வர்த்தகம் மற்றும் வணிக வாய்ப்புகளை மேம்படுத்துவதை பிரதான நோக்கமாகக் கொண்டு மாநில வர்த்தக மற்றும் தொழில்துறை முன்னெடுத்த ஒரு முயற்சியாகும்.  

## மீள்பார்வை
மேற்கு வங்காள மாநிலத்தில் வர்த்தகம் மற்றும் தொழில், கலை மற்றும் கலாச்சாரம் மற்றும் பிற சேவைகளை மேம்படுத்துவதற்காக ஒரு நியாயமான வர்த்தக வளாகத்தை வழங்கும் நோக்கில் மிலன் மேளா 2008 ஆம் ஆண்டு கட்டப்பட்டது. கலை மற்றும் கலாச்சாரம், பிற சேவைகள், பொழுதுபோக்கு ஆகியவற்றை மேம்படுத்துவதற்காகவும் தேசிய மற்றும் சர்வதேச வர்த்தக கண்காட்சிகள், கண்காட்சிகள் மற்றும் மாநாடுகள் மற்றும் பிற நிகழ்வுகளை ஒழுங்கமைக்கவும், உள்ளூர், தேசிய மற்றும் வர்த்தகம் மற்றும் தொழில்துறையை மேம்படுத்துவதற்காகவும் அல்லது மாநிலத்தின் பிற இடங்களில் சர்வதேச கண்காட்சிகள் நடத்தவும் இதுபோன்ற வளாகங்களை கட்ட மேற்கு வங்க வர்த்தக மேம்பாட்டு அமைப்பும் திட்டமிட்டது. இந்தியா மற்றும் வெளிநாடுகளில் உள்ள பிற நவீன வசதிகளுடன் இந்த வளாகத்தில் வர்த்தக கண்காட்சி நடத்தப்பட்டால் சிறிய கூட்டங்கள் முதல் பெரிய கண்காட்சிகள் வரையிலான நிகழ்வுகளை நடத்துவதற்கு மற்றவர்கள் ஊக்குவிக்கப்படுவார்கள் என்று அரசாங்கம் நம்பியது. கைவினைப் பொருட்கள் முதல் கனரக இயந்திரங்கள், அச்சிடுதல் மற்றும் அச்சிடும் இயந்திரங்கள், வாகனங்கள் வரையிலான பொருட்களைக் காண்பிப்பதற்காக இந்த வளாகம் வடிவமைக்கப்பட்டுள்ளது.
# கபாலா



**கபாலா** (abala) என்பது அசர்பைஜான் குடியரசில் உள்ள ஒரு நகரமும்,கபாலா மாவட்டத்தின் தலைநகரமும் ஆகும். நகராட்சி கபாலா நகரத்தையும், கோஸ்நாட் கிராமத்தையும் உள்ளடக்கியுள்ளது . இந்த நகரம் முன்னர், குட்காஷென் என்று அழைக்கப்பட்டது. ஆனால் அசர்பைஜான் குடியரசின் சுதந்திரத்திற்குப் பிறகு, காக்கேசிய அல்பேனியாவின் தொல்பொருள் தளத்திற்கு சுமார் 20&nbsp;கிமீ தென்மேற்கில் அமைந்துள்ள முன்னாள் தலைநகரான கபாலாவின் நினைவாக இந்த நகரம் மறுபெயரிடப்பட்டது.  

## வரலாறு

### பழங்காலம்
கபாலா காக்கேசிய அல்பேனியாவின் பண்டைய தலைநகரமாகும். கிமு 4 ஆம் நூற்றாண்டின் முற்பகுதியில் இந்த நகரம் காக்கேசிய அல்பேனியாவின் தலைநகராக செயல்பட்டதாக தொல்பொருள் சான்றுகள் சுட்டிக்காட்டுகின்றன. தற்போது வரை பண்டைய நகரத்தின் இடிபாடுகளும், காக்கேசிய அல்பேனியாவின் பிரதான வாயிலும் உள்ளன. கிமு 4 முதல் 3 ஆம் நூற்றாண்டு வரையிலும், 18 ஆம் நூற்றாண்டு வரையிலும் கபாலா வளர்ந்த வர்த்தகம் மற்றும் கைவினைப்பொருட்களைக் கொண்ட முக்கிய நகரங்களில் ஒன்றாக இருந்தது என்பதை சுகுர் கிராமத்திற்கு அருகே நடந்து வரும் அகழ்வாராய்ச்சிகள் காட்டுகின்றன. பண்டைய நகரத்தின் இடிபாடுகள் பிராந்திய மையத்திலிருந்து 15 கி.மீ தொலைவில் அமைந்துள்ளன. இது கராச்சே மற்றும் ஜோர்லுச்சே ஆறுகளுக்கு இடையிலான பிரதேசத்தில் ஒதுக்கப்பட்டுள்ளது. கபாலா 2,500 ஆண்டுகள் பழமையான பட்டுப் பாதையின் நடுவில் அமைந்திருந்தது. இளைய பிளினி "கபாலகா" என்றும், கிரேக்க புவியியலாளர் தொலமி "கபாலா" என்றும், அரபு வரலாற்றாசிரியர் அஹ்மத் இப்னு யஹ்யா அல்-பாலாதுரி "கஜார்" என்றும் இதை குறிப்பிட்டுள்ளனர். 19ஆம் நூற்றாண்டில், அசர்பைஜானின் வரலாற்றாசிரியர் அப்பாஸ்குலு பக்கிகனோவ் கபாலா அல்லது கப்பாலா என்று தனது குலிஸ்தானி ஐரெம் என்ற புத்தகத்தில் குறிப்பிட்டுள்ளார்.  

### குடியரசு சகாப்தம்

சோவியத் ஒன்றியம் கலைக்கப்பட்ட பின்னர், கபாலா அதன் வரலாற்றில் காணப்படாத அளவில் மறுசீரமைப்பு செய்வதற்கான ஒரு பணியைத் தொடங்கியது. சோவியத் காலத்திலிருந்து ஆயிரக்கணக்கான கட்டிடங்கள் இடிக்கப்பட்டு அதன் கரையில் ஒரு பச்சை புள்வெளிகள் வளர்க்கப்பட்டன; கபாலாவின் அடிவாரத்தை நிரப்புவதன் மூலம் மீட்டெடுக்கப்பட்ட நிலத்தில் பூங்காக்களும், தோட்டங்களும் கட்டப்பட்டன. பொது சுத்தம், பராமரிப்பு மற்றும் குப்பை சேகரிப்பு ஆகியவற்றில் மேம்பாடுகள் செய்யப்பட்டன. இந்த சேவைகள் இப்போது மேற்கு ஐரோப்பிய தரத்தில் உள்ளன. காசுப்பியன் கடலின் கரையில் வடக்கு அச்சில் நகரம் மாறும் மற்றும் முழு வேகத்தில் வளர்ந்து வருகிறது.  

2010களிளும், 2013இலிம் துருக்கிய சபையின் உச்சிமாநாடு போன்ற நிகழ்வுகள் இங்கு நடந்தது. அசர்பைஜான் மற்றும் பிராந்தியத்தின் வரலாற்றில் அதன் நீண்டகால பங்களிப்பை அங்கீகரிக்கும் விதமாக, 2013 ஆம் ஆண்டில், இந்த நகரம் பொதுநலவாய நாடுகளின் கலாச்சாரத் தலைநகராக அறிவிக்கப்பட்டது.  

## பொருளாதாரம்
கபாலாவின் பொருளாதாரம் ஓரளவு விவசாயத்தையும், ஓரளவு சுற்றுலாவையும் அடிப்படையாகக் கொண்டுள்ளது. சில உற்பத்தித் தொழில்கள், முக்கியமாக உணவுப் பாதுகாப்பு, புகையிலை, பட்டுப்புழு கூட்டை உலர்த்துதல் போன்றவை. நகரின் முக்கிய உற்பத்தி நிறுவனங்கள் பொறியியல், கட்டுமானம், காய்ச்சுதல் மற்றும் வடிகட்டுதல் மற்றும் உணவு உற்பத்தியில் ஈடுபட்டுள்ளன. "பெல்ட்மேன்" கின்னரப்பெட்டி<nowiki/>தொழிற்சாலையும் உள்ளது. அதன் தயாரிப்பாளர் ஹான்ஸ் லெஃபெரிங்க் - ஜொஹான் பெல்ட்மேனின் பேரன், 1901 ஆம் ஆண்டில், நெதர்லாந்து இராச்சியத்தில் இதேபோன்ற வணிகத்தை நிறுவினார். சாறு தொழிற்சாலை, கொட்டை தொழிற்சாலை போன்ற பல்வேறு தொழிற்சாலைகள் மாவட்டத்தில் இயங்குகின்றன.  

## படத் தொகுப்பு
# மாந்தாதா



**மாந்தாதா அல்லது மாந்தாத்திரி** (**Mandhatri** or **Mandhata**) (, ), இந்து தொன்மவியலில் இவர் இச்வாகு குலத்தில் தோன்றிய மன்னரும், அயோத்தி மன்னர் யுவனசுவரின் மகனும் ஆவார். இவர் யாதவ குல மன்னர் சசபிந்துவின் மகளான சித்திரரதையை மணந்தவர். புராணங்களின் படி, இவரது வழித்தோன்றல்கள் பிருகுத்சன், அம்பரீசன், முசுகுந்தன் ஆவார்.  

ரிக் வேதத்தின் பத்தாம் மண்டலத்தில் மன்னர் மாந்தாதாவின் குறிப்புகள் உள்ளது.  

மகாபாரத்தின் துரோண பருவத்தில், மாந்தாதா சூரிய வம்சத்தின் இச்வாகு குல மன்னராக கூறப்படுகிறது.  

## இறப்பு
மதுபுரியை ஆண்ட லவணாசுரன் எனும் அசுரனுடன் மாந்தாதா போரிடும் போது, லவணாசூரனுக்கு சிவபெருமான் அருளிய திரிசூலத்தால் மாந்தாதா கொல்லப்பட்டார். பிற்காலத்தில் லவணாசூரனை சத்ருக்கனன் போரில் கொன்றார்.  

## அடிக்குறிப்புகள்
# வாகனம் (இந்துக் கடவுளர்)

(மேல்) கருடன், மயில், நந்தி, மயில், அன்னம், எருமை சிங்கம், மற்றும் யானை]]  

**வாகனம்** (***Vahana***) (, or **animal vehicle**), இந்துத் தொன்மவியலில் கூறியள்ள்வாறு கீழ்கண்ட கடவுளர்களுக்கு கீழ் கண்ட வாகனங்கள் கூறப்படுள்ளது. இந்து சமயத்தில் மும்மூர்த்திகளில் சிவபெருமானுக்கு நந்தி வாகனமும், திருமாலுக்கு கருட வாகனமும், பிரம்மாவுக்கு அன்ன வாகனமும் கூறப்பட்டுள்ளது. மேலும் சில விலங்குகள் சில தெய்வங்களின் கொடிகளாகவும், சின்னங்களாகவும் உள்ளது.  

- அனுசுயா முனித்தம்பதியர்களுக்கு மும்மூர்த்திகள் தங்கள் வாகங்னகளில் காட்சி தருதல்]]  

## கடவுளர்களின் வாகனங்களின் பட்டியல்

| மூஞ்சூறு | பிள்ளையார் |  |
| --- | --- | --- |
| மயில் | முருகன், கௌமாரி |  |
| நந்தி | சிவபெருமான் |  |
| கருடன் (படம்) | திருமால், வைஷ்ணவி |  |
| அன்னம் | பிரம்மா (படம்) சரசுவதி,மானசா தேவி |  |
| சிங்கம் | பராசக்தி, புதன், ஜகதாத்ரி, காத்யாயனி, மாரியம்மன் |  |
| புலி | துர்கை, சந்திரகாந்தா, ஐயப்பன், ராகு |  |
| ஆந்தை | இலக்குமி |  |
| நாய் | பைரவர் |  |
| கிளி | காம தேவன் |  |
| குதிரைகள் | சூரியன், சுக்கிரர், கல்கி |  |
| ஐராவத யானை | இந்திரன், இந்திராணி |  |
| முதலை | வருணன், கங்கை, கோடியார் |  |
| ஆடு | அக்னி தேவன் (படம்), செவ்வாய் |  |
| கலைமான் | சந்திர தேவன், வாயு |  |
| பசு | பூமாதேவி, சைலபுத்ரி, தத்தாத்ரேயர் |  |
| எருமை | எமன் |  |
| கீரி | குபேரன் |  |
| காகம் | சனி பகவான், தூமாவதி |  |
| பூனை | சஷ்டி தேவி |  |
| கழுதை | சீத்தலா தேவி, ஜேஷ்டா, காளராத்ரி |  |
| ஆமை | யமுனை, வருணன் |  |
| பாம்பு | மானசா |  |
| கழுகு | கேது |  |
| மனிதன் | நிருதி | } |

## அடிக்குறிப்புகள்
# டைஎத்தில் ஈதர் பெராக்சைடு


**டைஎத்தில் ஈதர் ஐதரோபெராக்சைடு**(Diethyl ether hydroperoxide) என்பது C<sub>2</sub>H<sub>5</sub>OCH(OOH)CH<sub>3</sub> என்ற மூலக்கூற்று வாய்ப்பாட்டை உடைய ஒரு கரிமச் சேர்மம் ஆகும். இது ஒரு நிறமற்ற, வாலைவடிக்கக்கூடிய நீர்மம் ஆகும். டைஎத்தில் ஈதர் ஐதரோபெராக்சைடு மற்றும் அதன் குறுக்கப்பட்ட விளைபொருட்கள் டை எத்தில் ஈதருக்கு வெளிப்படுத்தப்படும் போது மெதுவாக உருவாகும் கரிம பெராக்சைடுகள் சூழலில் உள்ள காற்று மற்றும் வெப்பநிலை சார்ந்து வெடிக்கும் தன்மையைக் கொண்டிருப்பதற்காக குறைகூறப்படுகின்றன.  

## தொகுப்பு முறை மற்றும் வினைகள்
டைஎத்தில் ஈதரின் ஒளிவழிஆக்சிசனேற்றத்தின் மூலம் டைஎத்தில் ஈதர் ஐதரோபெராக்சைடு உருவாக்கப்படலாம். இது ஒரு தனி உறுப்புச் செயல்முறை ஆகும். இந்தச் செயல்முறை புறஊதாக் கதிர்களின் கிளர்வுறுதலின் மூலம் மூலக்கூற்று ஆக்சிசனை மேலும் வினையுறு வடிவத்திற்கு மாற்றுவதை உள்ளடக்கியுள்ளது. இதன் உருவாதலானது வெடித்துச்சிதறும் அபாயத்தின் வாய்ப்பு காரணமாக விரும்பத்தகாத ஒன்றாக உள்ளது. இதன் காரணமாக, வணிகரீதியான டைஎத்தில் ஈதர் மாதிரிகள் வழக்கமாக பியூட்டைலேற்ம் செய்யப்பட்ட ஐதரோஆக்சிடொலுயீன் போன்ற உயிர் வளியேற்ற எதிர்ப்பொருள்களைக் கொண்டுள்ளன. மேலும், அவை ஆம்பர் கண்ணாடி போன்ற புறஊதாக் கதிர்களைத் தடுக்கும் பொருள்களால் ஆன கொள்கலங்களில் அடைத்து வைக்கப்படுகின்றன.  

:  

எத்தில் வினைல் ஈதரோடு ஐதரசன் பேரொட்சைடை அமில வினையூக்கம் செய்யப்பட்ட சேர்க்கை வினையின் மூலம் அதிக அளவில் தயாரிக்க முடியும்:
# வயநாடு செட்டி

**வயநாடு செட்டி** என்பவர்கள் தென்னிந்தியாவின், தமிழ்நாட்டின், நீலகிரி மலையிலுகள்ள வய நாடு பகுதியில் வாழக்கூடிய ஒரு சாதியினர் ஆவர். இவர்கள் பிற்படுத்தப்பட்டோர் பட்டியிலில் இணைக்கபட்டவர்களாவர்.  

வய நாட்டுச் செட்டிகள் தொழிலால் உழவர்கள் ஆவர். இவர்களது மொழி வயநாடு செட்டி மொழி எனப்படுகிறது. இவர்கள் மலையாள மொழியையும் பேசுவதோடு, கேரளத்தின் மருமக்கள் தாய முறையையும் கடைப்பிடித்து ஒழுகுகின்றனர். வய நாட்டுச் செட்டிகளின் முன்னோர்கள் கோவை மாவட்டத்திலுள்ள தாராபுரத்திலிருந்து நீலகிரி மலைமீது குடிபுகுந்த வெள்ளாளச் செட்டியரே ஆவர். எனவே இவர்கள் இனத்தால் தமிழர், வய நாட்டுச் செட்டிகளிடையே இரண்டுவிதத் திருமணங்கள் இருந்தது. முதல்வகைத் திருமணத்தின்படி, பெண்ணானவள் கணவனிடம் தொடர்பு (marital relations} கொள்ளுவாள். ஆனால் கணவன் வீட்டுக்குச் சென்று வாழமாட்டாள். மற்றொரு வகைத் திருமணம் ‘மாலைக் கல்யாணம்' என்று சொல்லப்படுகிறது. அதன்படி மனைவி கணவனோடு வாழ அனுமதிக்கப்படுகிறாள். மருமக்கள் தாய முறையே இத் திருமண வேறுபாடுகளுக்குக் காரணம் என்று சொல்லப்படுகிறது. இவர்கள் வய நாட்டுப் பீடபூமியில், பாய்ந்துவரும் நீரருவிகளின் நீரைப்பாய்ச்சி நெல் விளைவிக்கின்றனர். அதோடு புன்செய்த் தானியங்களையும் விளைவிக்கின்றனர். வய நாட்டுச் செட்டிகளின் சமுதாயத்தில் ஐந்து குடும்பங்கள் தலைமைபெற்ற குடும்பங்களாகக் கருதப்படுகின்றன. அக்குடும்பத்தாரின் ஆணைவழி எல்லாரும் ஏற்றறு நடக்கின்றனர். இவர்கள் சிறந்த உழைப்பாளிகள், அமைதியான வாழ்க்கையை உடையவர்கள் ஆவர். இவர்கள் வேட்டையில் விருப்பமுடையவர்களாகவும், புலிகளை வலை போட்டுப் பிடித்து, ஈட்டியால் குத்திக் கொல்லும் வேட்டை முறையில் கைதேர்ந்தவர்களாகவும் இருந்தனர். வயநாட்டுச் செட்டியரில் பலர் நிலக்கிழார்களாக இருந்தாலும், பெரும்பாலோர் ஏழைகளாக உள்ளனர்.
# சாங்கேசூர் தேசியப் பூங்கா


**சாங்கேசூர் தேசிய பூங்கா** (Zangezur National Park) என்பது அஜர்பைஜானின் தேசியப் பூங்காவாகும். இது சூன் 16, 2003 அன்று நக்சிவன் தன்னாட்சி குடியரசின் ஓர்டுபாத் மாவட்டத்தில் அமைந்துள்ளது. இந்தப் பூங்கா 12,131 எக்டேர் (121.31 கி.மீ 2) பரப்பளவில் ஓர்டுபாத் தேசிய பூங்காவாக நிறுவப்பட்டது. 25 நவம்பர் 2009 அன்று இந்தப் பூங்கா விரிவுபடுத்தப்பட்டது. மேலும், சாங்கேசூர் தேசியப் பூங்கா எனவும் மறுபெயரிடப்பட்டது. இந்தப் பூங்கா ஒரு மலைப்பகுதியில் அமைந்துள்ளது. இது குளிர்காலத்தில் குளிர்ச்சியாகவும் கோடையில் வெப்பமாகவும் இருக்கும். சனவரி மாதத்தில் -30 ° C முதல் -10 ° C வரையிலும் சூலை மாதத்தில் 10 ° C 25 ° C வரையிலும் வெப்பநிலை மாறுகிறது. ஆண்டு மழையளவு 300–800 மி.மீ என்ற அளவில் பொழியும். இதன் நீர் ஆதரங்களாக கிலான்சாய், வனாட்சே, துய்லுஞ்சே, அய்லிஷ்சே, கன்சாச்சே, கோட்டாம்சே, கிலிட்சே, ஓர்டுபாத்சே போன்ற ஆறுகளிலிருந்து வருகிறது. மழை மற்றும் உருகும் பனி இந்த நதிகளின் முக்கிய பகுதியாகும்.  

## தாவரங்கள்
இந்தப் பூங்காவில் சில அரிதான தாவரங்கள் வளர்கின்றன.  

ஜங்காசூர் தேசிய பூங்காவின் வளமான தாவரங்கள் மற்றும் விலங்கினங்கள் தவிர கூடுதலாக இயற்கை மற்றும் வரலாற்று நினைவுச்சின்னங்களும் இங்கு உள்ளன.
# 1,3-இருபுளோரோ-2-புரோப்பனால்


**1,3-இருபுளோரோ-2-புரோப்பனால்** *(1,3-Difluoro-2-propanol)* என்பது C<sub>3</sub>H<sub>6</sub>F<sub>2</sub>O என்ற மூலக்கூற்று வாய்ப்பாட்டால் விவரிக்கப்படும் ஒரு கரிமவேதியியல் சேர்மமாகும். 1,3-டைபுளோரோ-2-புரோப்பனால் என்றும் அழைக்கப்படும் இச்சேர்மம் ஒரு வளர்சிதைமாற்ற நச்சுப்பொருளாகும். சிட்ரிக் அமில சுழற்சியை இது சீர்குலைக்கிறது. சோடியம் புளோரோ அசிட்டேட்டைப் பயன்படுத்துவது போல இதையும் எலியினக் கொல்லியாகப் பயன்படுத்துகிறார்கள். முன்னாள் சோவியத் ஒன்றியத்தில் பரவலாகப் பயன்படுத்தப்பட்ட எலியினக் கொல்லி தயாரிப்பான கிளிப்டரில் 1,3-இருபுளோரோ-2-புரோப்பனால் ஒரு முக்கிய மூலப்பொருளாகப் பயன்படுத்தப்பட்டது. அங்கு இதனுடன் 1-குளோரோ-3-புளோரோ-2-புரோபனாலும் சேர்த்து கிளிப்டர் கொல்லி தயாரிக்கப்பட்டது.
# குடற்புழுவியல்



**குடற்புழுவியல்** *(Helminthology)* என்பது ஒட்டுண்ணி புழுக்கள் பற்றி ஆராயும் அறிவியல் புலமாகும். இப்புலம் ஒட்டுண்ணிப் புழுக்களை வகைபிரித்தல் மற்றும் ஓம்புயிர்கள் மீதான அவற்றின் விளைவுகளையும் ஆய்வு செய்கிறது.  

புழு என்ற பொருளைக் குறிக்கும் எல்மின் என்ற சொல்லிலிருந்து குடற்புழு அறிவியல் என்ற சொல் வருவிக்கப்பட்டுள்ளது.  

18 மற்றும் 19 ஆம் நூற்றாண்டுகளின் ஆரம்பத்தில் குடற்புழு அறிவியல் குறித்த வெளியீடுகளின் அலை வீசியது. இக்காலம் அறிவியலின் பொற்காலம் என்றும் விவரிக்கப்பட்டுள்ளது. அந்த காலகட்டத்தில் பெலிக்சு டுயார்டின், வில்லியம் பிளாக்சுலேண்ட் பென்காம், பீட்டர் சைமன் பல்லாசு, மார்கசு எலிசர் பிளொச், ஓட்டோ பிரீட்ரிக் முல்லர், யோகான் கோயசு, பிரீட்ரிக் செங்கர், சார்லசு வார்டெல் சிடைல்சு, கார்ல் அசுமண்ட் ருடால்பி, ஓட்டோ பிரீட்ரிக் பெர்ன்கார்ட்டு வான் லின்சுடோவ் மற்றும் யோகான் கோட்பிரைட்டு பிரெம்சர் போன்றவர்கள் இப்புலம் தொடர்பாக முறையான அறிவியல் ஆய்வுகளைத் தொடங்கினர்.  

சப்பானிய ஒட்டுண்ணி நிபுணர் சத்யு யமகுட்டி என்பவர் 20 ஆம் நூற்றாண்டின் மிகவும் சுறுசுறுப்பாக இயங்கிய குடற்புழு அறிவியல் அறிஞர் ஆவார். இவர் குடற்புழு அறிவியல் தொடர்பான ஆறு தொகுதிகள் கொண்ட நுலை எழுதியுள்ளார்.
# பனிவீழ் சிகரம்

**பனிவீழ் சிகரம்** (*Snowdon*) என்பது இந்தியாவின் தமிழ்நாட்டில் அமைந்துள்ள மேற்குத் தொடர்ச்சி மலையின் நீலகிரி மலைகளில் உள்ள ஒரு சிகரம் ஆகும்.  

இதன் உயரம் உயரம்: 2,530 மீட்டர்கள் (8,301 அடி ) தொட்டபெட்டாவைப்போல் எளிதாக இதன்மீது ஏற முடியாது. ஏறுவதற்குச் சிரம்மமான சிகரமான இங்கு செல்ல, உயர்ந்த மரங்களடர்ந்த வழிகளூடே ஏறிச் செல்லவேண்டும். ஸ்பென்சர் மலை மீது அமைந்துள்ள புனித ஸ்டீபன் தேவாலயத்திற்குப் பின்னால் இருக்கும் மெர்லிமண்ட் பாதையில் இரண்டு கல் தொலைவு சென்றால், இவ்வுச்சியை அடையலாம்.
# எல்க் சிகரம்

**எல்க் சிகரம்** (*Elk Hill*) என்பது இந்தியாவின் தமிழ்நாட்டில் அமைந்துள்ள மேற்குத் தொடர்ச்சி மலையின் நீலகிரி மலைகளில் உள்ள ஒரு சிகரம் ஆகும்.  

இதன் உயரம் உயரம்: ஆகும். இதன்மீது பல கோயில்கள் உள்ளன. இவ்வுச்சியின் பக்கத்தில் ஓர் அழகிய கோயில் குடையப்பட்டுள்ளது. அங்குள்ள பூசாரி மாலைதோறும் ஒரு விளக்கேற்றி வைக்கிறார். ஊட்டியின் எப்பகுதியிலிருந்து பார்த்தாலும் அவ்விளக்கு பெரும்பாலும் தெரியும்.
# கெய்ரன் சிகரம்

**கெய்ரன் சிகரம்** (*Cairn Hill*) என்பது இந்தியாவின் தமிழ்நாட்டில் அமைந்துள்ள மேற்குத் தொடர்ச்சி மலையின் நீலகிரி மலைகளில் உள்ள ஒரு சிகரம் ஆகும்.  

இதன் உயரம் உயரம்: 6,583 அடி ஆகும். இது உதகமண்டலத்தில் உள்ள சிகரங்களில் மிகவும் அழகியது ஆகும். காரணம் மற்ற எல்லாச் சிகரங்களையும் விட இது மரங்களடர்ந்ததாக உள்ளதே ஆகும். மற்ற சிகரங்களில் மரங்கள் அழிக்கப்பட்டாற்போல் இதில் அழிக்கப்படவில்லை. பச்சைக் கம்பளம் விரித்தது போன்ற புல்வெளிகள் இச்சிகரத்தில் எங்கும் பரவிக் காணப்படுகின்றன. இங்குள்ள மரங்களின் அடியில் மேடையிட்டாற்போல் பாசி படர்ந்துள்ளது. கெய்ரன் சிகரம் உதகையிலிருந்து சற்றுத்தொலைவில் உள்ளது. நகரத்திலிருந்து புறப்பட்டு, ஏரியைச் சுற்றிச் செல்லும் தொடருந்து பாதையோரமாகச் சென்றோமானால், தூண்கள் போல் உயர்ந்து நிற்கும் பாறைகளைக் காணலாம். அவ்விடத்திலிருந்து ஒரு கல் தொலைவுகொண்ட பாதையாக் கடந்து, கெய்ரன் மலையின் இளமரக் காட்டிற்குள் நுழையலாம்.
# நெப்டூனைட்டு



**நெப்டூனைட்டு** *(Neptunite)* என்பது KNa<sub>2</sub>Li(Fe<sup>2+</sup>,Mn<sup>2+</sup>)<sub>2</sub>Ti<sub>2</sub>Si<sub>8</sub>O<sub>24</sub> என்ற மூலக்கூற்று வாய்ப்பாட்டால் விவரிக்கப்படும் சிலிக்கேட்டு வகைக் கனிமமாகும். மாங்கனீசு உலோகத்தின் அளவு அதிகரிக்கும்போது இதே கனிமம் மாங்கன்-நெப்டூனைட்டு என்ற கனிமத் தொடர்வரிசையை உருவாக்குகிறது. இக்கனிமத்தில் இடம்பெற்றுள்ள தைட்டானியம் உலோகத்தை வனேடியம் உலோகம் இடப்பெயர்ச்சி செய்தால் வாடாட்சுமைட்டு என்ற கனிமம் உருவாகிறது.  

வடக்கு கிரீன்லாந்தின் நர்சார்சுக் பகுதியில் பெக்மாடைட்டு என்ற அனற்பாறையில் 1893 ஆம் ஆண்டு நெப்டூனைட்டு முதலில் கண்டறியப்பட்டது. இது அமெரிக்காவின் கலிபோர்னியாவிலும் சான் பெனிட்டோ மாகாணத்திலுள்ள அடர்பச்சைநிறப் பாறைகளிலும் கிடைக்கிறது. கனடாவின் கியூபெக் மாகாணத்திலுள்ள இலாயர் புனித மலையிலும், சோவியத் உருசியாவின் கோலா தீபகற்பத்திலும் கூட நெப்டூனைட்டு கனிமம் கிடைக்கிறது. என்ற குறியீட்டால் அடையாளப்படுத்துகிறது.  

அமெரிக்க மணிக்கற்களியல் நிறுவனம் 11.78 காரட் நெப்டூனைட்டு கனிமத்தை இராமன் நிறமாலையியலில் அடையாளம் கண்டது.
# லெவண்டைன் கடல்



**லெவண்டைன் கடல் (The Levantine Sea) என்பது **மத்தியதரைக் கடலின் கடைக்கோடி கிழக்குப் பகுதியில் உள்ளது. .  

## நிலவியல்
லெவண்டைன் கடல் வடக்கு மற்றும் வடகிழக்கு மூலையில் துருக்கியையும், கிழக்கில் சிரியா, லெபனான், இஸ்ரேல் மற்றும் கிழக்கில் காசா பகுதி, தெற்கில் எகிப்து மற்றும் வடமேற்கில் ஏஜியன் கடல் ஆகியவற்றை எல்லையாகக் கொண்டுள்ளது. இப்பகுதியின் மேற்கு எல்லை உருவமற்றுக் காணப்படுவதால், மத்தியதரைக்கடல் (மெடிட்டெரேனியன்) என்பது ஒரு சொற்பதமாகவே பொதுவான வழக்கத்தில் பயன்படுத்தப்படுகிறது. மத்திய தரைக்கடலின் (லிபிய கடல்) பகுதிக்கு அடுத்த திறந்த மேற்கு எல்லையானது லிபியாவிலிருந்து கௌடாசுக்கு ராஸ் அல் எலால் தலைநிலப்பகுதிகளிலிருந்து எழும் ஒரு கோடாக வரையறுக்கப்படுகிறது.  

அதன் துணைக்குழுவில் மிகப்பெரிய தீவு சைப்ரஸ் ஆகும் . அதிகபட்ச ஆழம் 4,384 மீ (14,383 அடி) கிரீட்டிற்கு தெற்கே 80 கிலோமீட்டர்.(50 மைல்கள்) தொலைவில் பிளினி அகழியில் காணப்படுகிறது. லெவண்டைன் கடல் 320,000 சதுர கிலோமீட்டர் (120,000 சதுரமைல்கள்) பரப்பை உள்ளடக்கியது .  

சைப்ரஸுக்கும் துருக்கிக்கும் இடையிலான லெவண்டைன் கடலின் வடக்குப் பகுதியை மேலும் சிலிசியன் கடல் என்று குறிப்பிடலாம். வடக்கில் இரண்டு பெரிய விரிகுடாக்கள் உள்ளன, இஸ்கெண்டெரூன் வளைகுடா (வடகிழக்கில்) மற்றும் அந்தல்யா வளைகுடா (வடமேற்கில்).ஆகியவை ஆகும்.  

## வடிநிலங்கள்

லெவியதன் வாயுப்படுகை லெவன்டைன் வடிநிலத்தின் தென்கிழக்கு மூலையில் மத்தியப் பகுதியில் உள்ளது.  

லெவண்டைன் ஆழ்கடல் வடிநிலத்தின் மேற்கில் நைல் சமவெளியின் வடிநிலம்உள்ளது, அதைத் தொடர்ந்து ஹெரோடோடஸ் வடிநிலம், (130,000 சகிமீ பெரியது) மற்றும் 3,200 மீ (10,500 அடி) வரை ஆழமுடையது. இது -340 மில்லியன் ஆண்டுகள் வரை சாத்தியமான வயதில் - உலகளவில் அறியப்பட்ட மிகப் பழமையான கடல் மேலோடு என்று நம்பப்படுகிறது.  

## சூழலியல்
சூயஸ் கால்வாய் 1869 ஆம் ஆண்டில் கட்டி முடிக்கப்பட்டது, இது லெவண்டைன் கடலை செங்கடலுடன் இணைக்கிறது &#x2013; முக்கியமாக பெரிய கப்பல்களுக்கு. செங்கடலானது கிழக்கு மத்தியதரைக் கடலை விட சற்று உயரமாக அமைந்திருக்கிறது, எனவே, கால்வாயானது அலைகளால் ஆன ஒரு நீரிணையாக செயல்படுகிறது. இது மத்தியதரைக் கடலுக்குள் தண்ணீரை வெளியேற்றும். கசப்பான ஏரிகள் &#x2013; ஹைபர்சலின் இயற்கை ஏரிகள், கால்வாயுடன் தொடர்பிலிருப்பது &#x2013; பல தசாப்தங்களாக செங்கடல் இனங்கள் வடக்கு நோக்கி இடம்பெயர்வதற்கு ஒரு தடையாக இருந்தன, ஆனால், அவற்றின் உப்புத்தன்மை செங்கடலுடன் சமமாக இருந்ததால், இடம்பெயர்வுக்கான தடை நீக்கப்பட்டது, செங்கடலில் இருந்து தாவரங்கள் மற்றும் விலங்குகள் கிழக்கு மத்தியதரைக் கடலில் குடியேறத் தொடங்கியுள்ளன. கால்வாயின் தலைமைப் பொறியாளரான ஃபெர்டினாண்ட் டி லெசெப்சின் பெயரால் இது லெசெப்சியன் இடம்பெயர்வு என அழைக்கப்படுகிறது. .  

நதி வெளியேற்றத்தின் பெரும்பகுதி நைல் நதியினைச் சார்ந்தது ஆகும். அஸ்வான் உயர் அணை 1960 களில் ஆற்றின் குறுக்கே அமைந்திருப்பதால், இது எகிப்திய விவசாயம் மற்றும் மக்கள் தொகையை பெருக்க உதவுகிறது. இது கடலுக்கு, நன்னீரின் ஓட்டம், மண்ணில் உள்ள மலை தாதுக்கள் மற்றும் வண்டல் படிவுகள் மூலம் பயணிக்கும் தூரம் (இதற்கு முன், வெள்ள நீரால் ஏற்பட்டது) குறைந்துள்ளது. இது கடலை முன்பை விட சற்று உப்பு மற்றும் ஊட்டச்சத்து குறைவானதாக ஆக்குகிறது. இது மீனவர்களின் வலையில் காலை நேர மத்தி மீன் விழும் அளவைக் குறைத்துவிட்டது, ஆனால், இது பல செங்கடல் வாழ் உயிரினங்களுக்கு சாதகமானதாகவும் உள்ளது.
# பிரளயன்


**பிரளயன்**, நவீன நாடகம், வீதி நாடகம், குழந்தைகளுக்கான நாடகப் பயிற்சி என்ற வகைகளில் தமிழ்நாட்டின் தனித்துவ நாடக ஆளுமையாக செயல்பட்டு வருபவர். பத்திரிக்கையாளராகவும், திரைப்பட இயக்குநராகவும் இருக்கிறார்.  

## நாடகத்தொடர்பு
கல்லூரியில் படிக்கும்போது தமிழ் மொழிக் கழகம் வாயிலாக நாடகத்தில் ஈடுபட்டுள்ளார். அப்போது கல்லூரி நாடகங்களில் ஈடுபட்டதோடு, கவிதைகளும் எழுதியுள்ளார். அக்காலகட்டத்தில் திருவண்ணாமலையில் பிலிம் சொசைட்டி என்ற அமைப்பினை நிறுவி அதன் மூலமாக கலை தொடர்பான நடவடிக்கைகளை மேற்கொள்ள ஆரம்பித்துள்ளார். அதில் கல்லூரி ஆசிரியர்களும் ஈடுபட்டிருந்தனர். சர்வதேச படங்களைப் பார்ப்பது, அவற்றை விமர்சனம் செய்வது போன்ற செயல்பாடுகள் கலை ஆர்வத்தை அவரிடம் மிகுவித்தது. இவர் சமகால மக்களுக்காக நாடகத்தை இயக்குபவர் ஆவார்.  

## தாக்கம்
வங்க நாடகாசிரியரான பாதல் சர்க்கார், வீதி நாடகக் கலைஞரான சப்தர் ஹாஷ்மி ஆகியோரின் தாக்கத்தைப் பெற்றவர்.  
1977-இல் பேராசிரியர் ராமானுஜம் ஏற்பாட்டில் பன்சி கௌல் நடத்திய 70 நாள் நாடகப் பயிலரங்கம், 1978-ல் அவர்கள் மீண்டும் நடத்திய பயிலரங்கம், 1979-இல் தஞ்சாவூரில் தமிழ்நாடு முற்போக்கு எழுத்தாளர் சங்கம் நடத்திய நாடக விழா, 1980-இல் பாதல் சர்க்கார் சென்னையில் சோழ மண்டலத்தில் நடத்திய நாடகப் பயிலரங்கு போன்றவை தமிழ் நவீன நாடகச்செயல்பாடுகளின் அடித்தளங்களை உருவாக்கியவையெனில் இவர் நேரடியாகப் பங்கேற்று உந்துதல் பெற்றது தஞ்சாவூர் நாடக விழா ஆகும். தமிழ் நாடகத்தில் அவருடைய முன்னோடிகளாக ந. முத்துசாமி, மு.ராமசாமி ஆகியோரைக் கருதுகிறார்.  

## பயிலரங்கு
12 முதல் 16 வயது வரையிலான வளரிளம் பருவத்து மாணவர்களுடன் 25 வருடமாகப் பணியாற்றிவரும் இவர், நாடகத்தைக் கல்வியின் ஒரு பகுதியாக அறிமுகப்படுத்தும் முயற்சியாக, வருடத்துக்கு ஒரு பயிலரங்கை நடத்தி வருகிறார். இது நாடகத்தை ஊடகமாகக்கொண்டு, வகுப்பறை தாண்டிய அனுபவங்களைத் தருவதற்கான முயற்சியாகும்.  


## வெளியிணைப்புகள்
- பிரளயனுடன் ஒரு நேர்காணல், புதுவிசை, அக்டோபர் 2005
- “தமிழ்ப் பாரம்பரியம் பேசுபவர்கள் கடைசியில் சாதியெனும் கழனிப்பானையில் கையை விடுவதைத்தான் நாம் பார்க்கமுடிகிறது”, வல்லினம், 1 சூலை 2014
- “கண்ணகியைப் பத்தினிக்கடவுளாக மாற்றுவது என்பது ஒரு செயல் திட்டம்”, வல்லினம், 1 ஆகஸ்டு 2014
- Play addresses growing concern for elderly, Deccan Chronicle, 10 May 2015
- அடுத்து என்ன? பிரளயன், விகடன், 1 ஆகஸ்ட் 2017
- புதிய நாடக முயற்சிகள், பிரளயன்
- Theatre will continue to be a powerful form of protest: Pralayan, The Hindu, 14 March 2020
- The Social Science Collective, 1 April 2020
# ஊசி மலை

**ஊசி மலை** என்பது இந்தியாவின் தமிழ்நாட்டில் அமைந்துள்ள மேற்குத் தொடர்ச்சி மலையின், நீலகிரி மலைகளில் உள்ள ஒரு சிகரம் ஆகும்.  

இந்த மலையானது கூடலூர் அருகே உதகை செல்லும் வழித்தடத்தில் அமைந்துள்ளது. இதன் உயரம் 1438 மீட்டர். இப்பகுதிக்கு சுற்றுலாப் பயணிகள் செல்ல அனுமதி உண்டு. இங்கு நீலகிரி மந்தி வகை குரங்குகள் அதிக அளவில் உள்ளன. நீலகிரி சிரிப்பான் உட்பட பல்வேறு பறவைகளும் காணப்படுகின்றன. இந்த மலையில் உள்ள காட்சி முனையில் இருந்து மாயாறு வனப்பகுதியும், அதன் மையத்தில் உள்ள வயல்வெளிகளையும் காணலாம்.
# முந்நைத்திரசன்


**முந்நைத்திரசன்** *(Trinitrogen)* மூன்று நைத்திரசன் அணுக்களால் ஆக்கப்பட்ட நிலைப்புத்தன்மையற்ற ஒரு மூலக்கூறாகும். இதை அசைடு இயங்குருபு என்றும் கூறலாம். முந்நைத்திரசனின் மூலக்கூறு இரண்டு வகைகளாக அமையும் சாத்தியங்கள் உள்ளன. இரட்டைப் பிணைப்பும் மின்சுமை மாற்ற கூட்டு மூலக்கூறும் கொண்ட நேர்கோட்டு வடிவம், வளைய வடிவம் என்பன அவ்விரண்டு சாத்தியங்களாகும். இவ்விரண்டு வடிவங்களுமே நிலைப்புத்தன்மையற்றவை. ஓர் ஈந்தணைவியாக இம்மூலக்கூறு செயல்பட்டால் மட்டும் அதிக நிலைப்புத் தன்மை கொண்ட வழிப்பெறுதிகள் தோன்றுகின்றன. சோடியம் அசைடும் அமோனியம் சீரியம் நைட்ரேட்டும் வினைபுரியும் அசிட்டோ நைட்ரோயேற்ற வினையில் முந்நைத்திரசன் பங்கேற்கிறது.  

ஐதரசன் அசைடை ஒளியாற்பகுப்பு வினைக்கு உட்படுத்தி 1956 ஆம் ஆண்டு முந்நைத்திரசனின் நேர்கோட்டு அமைப்பை பி.ஏ.திருசு கண்டுபிடித்தார். ஒரு நேர்கோட்டு மற்றும் சமச்சீர் மூலக்கூறாக முந்நைத்திரசன், நைத்திரசன்- நைத்திரசன் சராசரி பிணைப்பு இடைவெளி 1.8115 Å என்ற அளவும் D<sub>∞h</sub> என்ற சீர்மையும் கொண்டுள்ளது. கீழ்மற்ற ஆற்றலைக்காட்டிலும் முதலாவது உயராற்றல் நிலை A2Σu, இல் 4.56 எலக்ட்ரான் வோல்ட்டு என்றும் அறியப்படுகிறது.
# இலித்துவேனிய தாவரங்கள் மரபணு வங்கி


**இலித்துவேனிய தாவரங்கள் மரபணு வங்கி** (Lithuanian Plants Genes Bank) என்பது தாவர மரபணு வளத்தைப் பாதுகாக்கும் ஓர் அமைப்பாகும். இது இலித்துவேனியாவின் சுற்றுச்சூழல் அமைச்சகம் நிர்வகிக்கும் ஒரு நிலையான பயன்பாட்டு அமைப்பு ஆகும். இவ்வமைப்பின் தலைமையகம் மத்திய இலித்துவேனியாவின் கேதாய்னியை மாவட்ட நகராட்சியில் இடம்பெற்றுள்ள அகாதெமியா நகரத்தில் அமைந்துள்ளது.  

1997 ஆம் ஆண்டு இங்கு தாவரங்கள் சேமிப்புப் பணி செயல்படத் தொடங்கியது. 2004 ஆம் ஆண்டில் இலித்துவேனியத் தாவரங்கள் மரபணு வங்கி நிறுவப்பட்டது. விதை சேமிப்பும் இதன் ஒரு பகுதியாக மாறியது. 2017 ஆம் ஆண்டு நிலவரப்படி இங்கு பல்வேறு வகையான தாவரங்களில் இருந்து 3318 மாதிரிகள் சேமிக்கப்பட்டிருந்தன.
# கான் ஆறு (கொரியா)

**கான் நதி** (Han River) இது தென்கொரியாவில் உள்ள ஒரு முக்கிய மான நதி மற்றும் இது கொரிய தீபகற்ஞத்தில் நான்காவது நீளமான நதி. கொரிய தீபகற்பத்தின் கிழக்கு மலைகளின் இரண்டு சிறிய ஆறுகளாக இந்த நதி தொடங்குகிறது, பின்னர் இது நாட்டின் தலைநகரான சியோலுக்கு அருகே இணைகிறது.  

காண் நதியும் அதைச் சுற்றியுள்ள பகுதியும் கொரிய வரலாற்றில் முக்கியப் பங்கு வகித்துள்ளன.  

இந்த நதி 12 மில்லியனுக்கு அதிக மான தென் கொரியர்களுக்கு நீர் ஆதாரமாக செயல்படுகிறது.சுலை 2000 இல் அமெரிக்க இராணுவம் நச்சு இரசாயனங்கள் ஆற்றில் கொட்டியதாக ஒப்புக்கொண்டது, இது கடுமையான எதிர்ப்புக்களை ஏற்படுத்தியது.  

தற்போது கான் ஆற்றின் கீழ் பகுதிகள் பாதசாரி நடைபாதைகள் , மிதிவண்டி பாதைகள் ,பொது பூங்காக்கள் மற்றும் உணவகங்கள் உள்ளன.  

## நிலவியல்

இந்த நதி சியோல் வழியாக பாய்கிறது, இது மஞ்சள் கடலில் பாய்வதற்க்கு சற்று முன்பு ரிம்சுன் நதியுடன் இணைகிறது. ஆற்றின் இரண்டு முக்கிய பிரிவுகள் நாம்கான் நதி மற்றும் புக்கான் நதி. ஜியோன்ஜி மாகாணத்தை கடக்கிறபோது இது கான் நதி என்று அழைக்படுகிறது.கான் ஆற்றின் முகப்பில் பரந்த வீடுகளைக் காணலாம், இது தென் மற்றும் வட கொரியாவை பிரிக்கும் கொரிய இராணுவமயமாக்கப்பட்ட மண்டலத்துடன் கடலைச் சந்திக்கிறது.  

காண் ஆற்றின் மொத்த நீளம் சுமார் 494 கிலோமீட்டர் (307 மைல்) ஆகும்.  

## வரலாறு

கொரிய வரலாற்றில் கான் நதி ஆரம்ப காலத்திலிருந்தே முக்கியப் பங்கு வகித்தது.கிங் ஜாங்சு (காலம்:413-491) ஆட்சி காலத்தில் அவரது போட்டியாளரான பேக்ஜேவிடம் இருந்து இதனை கைப்பற்றினார்.  
553 ஆம் ஆண்டில் சில்லா தீபகற்பத்தில் ஆதிக்கம் செலுத்துவதற்க்கான முயற்சியின் ஒரு பகுதியாக முழு நதியின் கட்டுப்பாட்டையும் கைப்பற்ற பேக்ஜே உடனானகூட்டணியை முறித்துக் கொண்டது.  

666 இல் பேக்ஜே மற்றும் கோகுரியோ இருவரின் மறைவுக்கு பின்னரசில்லாவின் கீழ் கான் நதி இனைக்க பட்டது.  

கான் நதி பெரும்பாலும் தற்போது கொரியா குடியரசிற்கு அல்லது தென் கொரியாவுக்கு சொந்தமானது.கடந்த சில ஆண்டுகளாக கான் நதி மாசு அடைந்து வருகிறது.  
இதற்கு முக்கிய காரணம் தென் கொரியாவில் வளர்ந்து வரும் தொழில் மற்றும் நகர்ப்புற வாசிகள் கழிவு நீர் ஒடையாக இதனை பயன்படுத்துகின்றனர்.  

தென் கொரியாவில் 1986 ஆம் ஆண்டு வடகொரியா இந்த நதியில் வெள்ள பெருக்கு ஏற்படுத்தும் என்ற அச்சம் ஏழுத்தது.  

சுலை 2000 இல், அமொரிக்க இராணுவம் சியோலில் உள்ள ஒரு தளத்திலிருந்து 75.5 லிட்டர் அதிக நச்சு இரசாயன ஃபார்மால்டிகைட்டை ஆற்றில் கொட்டியதாக ஒப்புக்கொண்டது.சுமார் 12 மில்லியன் தென் கொரியர்களுக்கு இந்த ந தி குடிநீர் ஆதாராமாக செயல்படுவதால், தென் கொரியர்கள் போராட்டங்களைத் தொடங்கினர் மற்றும் தென் கொரியர்களின் சுற்றுச்சூழல் விதிகளை அமெரிக்க இராணுவம் புறக்கணிப்பதாக குற்றம் சாட்டினர்.  

### கூட்டு பயண்பாட்டு மண்டலம்

நவம்பர் 4, 2018 அன்று, வட கொரியாவைச் சேர்ந்த 10 பேரும் , தென் கொரியாவைச் சேர்ந்த 10 பேரும் அடங்கிய 20 பேர் கொண்ட குழு, கொரிய நாடுகளுக்கு இடையேயான ஒரு கணக்கெடுப்பைத் தொடங்கியது.இது கான் ஆற்றின் கரையோரத்தில் ஒரு கூட்டு பயண்பாட்டு மண்டலத்தை உருவாக்க வழிவகுக்கும்.கான் நதியின் கரையோரத்தின் கொரியர்களின் ஆய்வு டிசம்பர் 9,2018 அன்று நிறைவடைந்தது.புதிதாக கண்டுபிடிக்கப்பட்ட திட்டுகள் கொண்ட நதியின் கரையோரத்தின் புதிய வரைப்படம் 2019 சனவரி 25 ஆம் தேதிக்கு பகிரப்பட்டது.  

## ஊடகங்களில்

கான் நதி பல திரைப்படங்களில் ஒரு இடமாக இடம்பெறுகிறது.குறிப்பிடத்தக்க படங்களில் பின்வருவன அடங்கும்:  

- ' ' காம்சுடே ஆன் தி மூன் (2009)

## சான்று
# நான்காவது நடுவர்

**நான்காவது நடுவர்** *(Fourth umpire)* பன்னாட்டு துடுப்பாட்ட போட்டிகளில் பயன்படுத்தப்படுகிறார்.) ஆட்டத்திற்கான புதுப் பந்தை எடுத்தல், விளையாட்டு மைதானத்தில் பணியிலிருக்கும் நடுவர்களுக்கான பானங்கள் கொண்டு வருதல், ஒளி அளவிகளின் மின்கலன்களை சோதித்தறிதல், உணவு இடைவேளை, பான இடைவேளை நேரங்களில் ஆடுகளத்தின் தன்மையை சோதித்தல் போன்ற பணிகளை இவர் கவனிக்கிறார். ஆடுகளத்தில் பணியிலிருக்கும் மூன்றாவது நடுவருக்கு ஏதேனும் இயலாமை சிக்கல்கள் நேரிட்டால், அவ்வேளைகளில் நான்காவது நடுவர் அவருக்கு பதிலாக களப்பணியில் ஈடுபடுவார்.  

ஐந்துநாள் கால அளவு துடுப்பாட்ட போட்டிகளுக்கு, நான்காவது நடுவர் அப்போட்டியை நடத்தும் நாட்டின் நிர்வாகக் குழுவால் நியமிக்கப்படுகிறார். பன்னாட்டு ஐ.சி.சி நடுவர்கள் குழுவின் பெயர் பட்டியலிலிருந்து அதே நாட்டைச் சேர்ந்த நடுவர் இதற்காக நியமிக்கப்படுவது வழக்கமாகும்.
# பிரகத்ரத வம்சம்


**பிரகத்ரத வம்சம்** அல்லது **மகாரத வம்சம்** (**Brihadratha** or **Maharatha**) பரத கண்டத்தின் வடக்கில் அமைந்த மகத நாட்டை ஆண்ட முதல் வம்சம் ஆகும். பிரகத்ரதன் என்பவர் இவ்வம்சத்தின் முதல் பேரரசர் ஆவார். மகாபாரதம் மற்றும் புராணங்களின் படி, மகத மன்னர் உபரிச்சர வசுவின் ஐந்து மகன்களில் மூத்தவர் பிரகத்ரதன் எனும் ஜராசந்தன் ஆவார்.பிரகத்ரதன் எனும் மன்னரின் பெயர் ரிக் வேதம் (I.36.18, X.49.6) காணப்படுகிறது.. பிரகத்ரத வம்சத்தின் வேறு பெயர் **ரவானி வம்சம்** ஆகும். வட மொழியில் பிரகத்ரதன் என்பதற்கு பெரிய தேர்ப்படைத் தலைவர் எனும் **மகாரதன்** என்று பொருளாகும்.  

## வாழ்க்கை
பிரகத்ரதன் எனும் ஜராசந்தன், மகதத்தில் தன் அரச வம்சத்தை நிறுவினார். இவ்வம்சத்தின் இறுதி மன்னர் ரிபுன்யஜெயன் ஆவார். கிமு ஆறாம் நூற்றாண்டில் ரிபுன்யஜெயன் தனது அமைச்ச்ரால் கொல்லப்பட்டார். இத்துடன் பிரகத்ரத வம்சம் முடிவுற்றது.  

ஜராசந்தன் குறித்தான செய்திகள் மகாபாரதம் மற்றும் பாகவத புராணத்தில் உள்ளது. கிருஷ்ணரின் தாய்மாமான கம்சனின் மாமனார் ஜராசந்தன் ஆவார். கம்சனை கிருஷ்ணன் கொன்றதால், ஜராசந்தன், கிருஷ்ணனை மதுராவிலிருந்து துவாரகைக்கு விரட்டியடித்தார். பின்னாட்களில் கிருஷ்ணன் வீமன்க் கொண்டு ஜராசந்தனை மற்போரில் கொல்ல உதவினார்.  

சில புராணங்கள் ஜராசந்தனின் இறப்பிற்குப் பிறகு அவரது சகோதரி அம்நா என்பவர் மகத நாட்டை ஆண்டார் எனக்கூறுகிறது. அக்னி புராணத்தின் படி, ஜராசந்தனுக்குப் பிறகு அவரது மகன் சாம்பவன் மகத நாட்டை ஆண்டார் எனக்கூறுகிறது சில புராணங்கள் ஜராசந்தனுக்குப் பிறகு மகத நாட்டை ஆட்சி செய்த சகாதேவன் என்பவர் குருச்சேத்திரப் போரில் பாண்டவர் சார்பாக, கௌரவர்களுக்கு எதிராகப் போராடி மாண்டார் என சில புராணங்கள் கூறுகிறது.  

## இதனையும் காண்க
- இந்திய முடியாட்சிகள் பட்டியல்
- ஹரியங்கா வம்சம்
# செங்குந்தர் கலை மற்றும் அறிவியல் கல்லூரி



**செங்குந்தர் கலை மற்றும் அறிவியல் கல்லூரி** (Sengundhar Arts and Science College) என்பது தமிழ்நாட்டின், நாமக்கல் மாவட்டத்தின் திருச்செங்கோடு பகுதியில் அமைந்துள்ள ஒரு சுயநிதிக் கல்லூரி ஆகும். இக்கல்லூரி 1991ஆம் ஆண்டு நிறுவப்பட்டது. செங்குந்தர் கலை மற்றும் கல்லூரி பெங்களூருவில் உள்ள தேசிய தர நிர்ணய கழகத்தின் 'ஏ' தரச்சான்றினையும், சேலத்தில் உள்ள பெரியார் பல்கலைக்கழகத்தின் இணைவினையும், புதுதில்லியில் உள்ள பல்கலைக்கழக நிதியுதவிக் குழுவின் அங்கிகாரம் பெற்ற தன்னாட்சி கல்வி நிறுவனமாகும். இக்கல்லூரியின் அறக்கட்டளையானது தமிழக அரசின் அங்கீகாரத்தைப் பெற்றுள்ளது. இங்கு வழங்கப்படும் தொழில்நுட்பம் சார்ந்த கணினி படிப்புகளுக்கு அகில இந்தியத் தொழில்நுட்பக் கல்விக் குழு (ஏஐசிடிஈ) ஒப்புதல் அளித்துள்ளது.
# அமில வாயு

**அமில வாயு** *(Acid gas)* என்பது இயற்கை வாயுவின் குறிப்பிடத்தக்க அளவு ஐதரசன் சல்பைடும் (H2S), கார்பனீராக்சைடும் (CO2) அல்லது இதே போன்ற அமில வாயுக்களைக் கொண்ட வேறு எந்த வாயு கலவையையும் குறிக்கும்.  

அமில வாயு மற்றும் புளிப்பு வாயு என்ற சொற்கள் பெரும்பாலும் ஒத்த சொற்களாக தவறாக கருதப்படுகின்றன. புளிப்பு வாயு என்பது குறிப்பிடத்தக்க அளவு ஐதரசன் சல்பைடைக் கொண்டிருக்கும் எந்த வாயுவுமாகும் என்று உறுதியாகக் கூறலாம். அமில வாயு என்பது கார்பனீராக்சைடு அல்லது ஐதரசன் சல்பைடு போன்ற குறிப்பிடத்தக்க அளவு அமில வாயுக்களைக் கொண்டிருக்கும் எந்த வாயுவுமாகும். எனவே கார்பனீராக்சைடு என்பது ஓர் அமில வாயு மட்டுமே ஆனால் அது ஒரு புளிப்பு வாயு அல்ல. அமில வாயுவை காடி வளிமம் என்ற பெயராலும் அழைக்கலாம்.  

## செயலாக்கம் மற்றும் பாதுகாப்பு

ஐதரசன் சல்பைடு, கார்பனீராக்சைடு போன்ற அமில வாயுக்கள் கொண்ட ஒரு மூல இயற்கை வாயுவைப் பயன்படுத்துவதற்கு முன்பு இவ்வியற்கை வாயுவில் காணப்படும் அசுத்தங்களை ஏற்றுக்கொள்ளக்கூடிய அளவிற்குக் குறைக்க வேண்டும். இதற்காக பொதுவாக ஓர் அமீன் வாயு சுத்திகரிப்பு செயல்முறை மேற்கொள்ளப்படுகிறது. அகற்றப்பட்ட ஐதரசன் சல்பைடு பெரும்பாலும் கிளாசு செயன்முறை மூலம் தனிமநிலை கந்தமாக மாற்றப்படுகிறது அல்லது மாற்றாக ஈர கந்தக அமிலச் செயன்முறை வழியாக கந்தக அமிலமாக மாற்றப்படுகிறது.  

மெர்காப்டான்கள், ஐதரசன் சல்பைடு போன்றவற்றை அகற்றும் எண்ணெய் சுத்திகரிப்பு நிலையங்கள், இயற்கை-எரிவாயு பதப்படுத்தும் தொழிற்சாலைகள் இச்செயல்முறையை பொதுவாக இனிப்பு செயல்முறைகள் என்று குறிப்பிடப்படுகின்றன, ஏனெனில் அவை மெர்காப்டான்கள் மற்றும் ஐதரசன் சல்பைடுகளின் புளிப்பு, துர்நாற்றம் இல்லாத தயாரிப்புகளை விளைவிக்கின்றன.  

ஐதரசன் சல்பைடு ஒரு நச்சு வாயுவாகும். பல உலோகங்கள் சல்பைடு அழுத்த விரிசலுக்கு உணர்திறன் கொண்டிருப்பதால், புளிப்பு வாயுவை குழாய் வழி செலுத்தவும் இவ்வாயுவை கையாளப் பயன்படும் பிற உபகரணங்களையும் இது கட்டுப்படுத்துகிறது.  
7% முதல் 10.1% செறிவு உள்ள கார்பன் டை ஆக்சைடு வாயு தலைச்சுற்றல், தலைவலி, காட்சி மற்றும் செவித்திறன் செயலிழப்பு மற்றும் சில நிமிடங்கள் முதல் சில மணி நேரம் வரை மயக்கத்தை ஏற்படுத்துகிறது. 17 சதவீதத்திற்கு அதிகமான செறிவு கொண்ட கார்பனீராக்சைடு ஒரு நிமிடத்திற்கு மேல் வெளிப்படும் போது பெரும் ஆபத்துகள் ஏற்படலாம்.
# நச்சிவன் (நகரம்)


**நச்சிவன்** (Nakhchivan) என்பது அசர்பைஜானின் தலைநகர் பக்கூவுக்கு மேற்கே 450 கிமீ (280 மைல்) தொலைவில் அமைந்துள்ள தன்னாட்சி குடியரசின் தலைநகரம் ஆகும். நக்சிவன் நகராட்சியில் நக்சிவன் நகரம், அலியாபாத் குடியேற்றம் , பாபாஸ், புல்கான், கசினியாத், கராச்சுக், கராகன்பேலி, தம்புல், கராசலாக் போன்ற கிராமங்கள் உள்ளன. இது கடல் மட்டத்திலிருந்து 873 மீ (2,864 அடி) உயரத்தில் நக்சிவன் ஆற்றின் வலது கரையில் உள்ள சாங்கேசூர் மலைகளின் அடிவாரத்தில் பரவியுள்ளது.  

9 சூன் 2009 முதல், பாபெக் நிர்வாகப் பகுதியின் புல்கான், கராச்சுக், கராகன்பேலி, தம்புல் மற்றும் கசினியத் கிராமங்கள் நக்சிவன் நகரத்தின் நிர்வாக பிராந்திய பிரிவின் சேர்க்கப்பட்டுள்ளன.  

## வரலாறு

### பழங்காலம்
இந்த நகரம் நோவாவால் வெள்ளத்திற்குப் பிறகு நிறுவப்பட்டது என உள்ளூர் கதை ஒன்று கூறுகிறது. மேலும் அது அவரது இறப்பு மற்றும் அடக்கம் செய்யப்பட்ட இடமாக இருந்தது. ஆர்மீனியாவின் வரலாற்றாசிரியர்புனித மோவ்ஸ் கோரெனாட்சியின் கூற்றுப்படி, ஆர்மீனியாவின் முதலாம் டைக்ரேன் கிமு இரண்டாம் நூற்றாண்டில் இந்த நகரத்தில் போர்க் கைதிகளை குடியேற்றியதாக தெரிகிறது. தொலெமியின் ஜியாகிராபிகா என்ற நூலில் நகரம் நக்சுவானா முதன்முதலில் குறிப்பிடப்பட்டுள்ளது.  

363 ஆம் ஆண்டில் இரண்டாம் ஷாஹன்ஷா ஷாப்பரால் நகரம்ன் அழிக்கப்பட்டு அதன் ஆர்மீனிய மற்றும் யூத மக்கள் ஈரானுக்கு நாடு கடத்தப்பட்டனர். 602–628 பைசாந்தியருக்கும்-சாச்சானியகளுக்கும் இடையில் நடந்த போரின்போது 623 ஆம் ஆண்டில் பேரரசர் ஹெராக்ளியஸ் 623 ஆம் ஆண்டில் அட்ரோபாட்டினுக்கு செல்லும் வழியில் நகரத்தின் வழியாக பயணம் செய்தார்.  

### நவீன காலம்
1503 இல் முதலாம் இசுமாயில் என்பவரால் நகரம் கைப்பற்றப்பட்டது. பெர்சியாவைச் சேர்ந்த முதலாம் அப்பாசு முதலாம் 1603-1604 இல் உதுமானியர்களிடமிருந்து இதனை மீட்டார்.  

இது 1828 இல் துர்க்மென்ச்சே ஒப்பந்தத்தின் படி உருசியப் பேரரசுடன் இணைக்கப்பட்டது. இந்த நகரம் 1849 இல் எரிவன் நிர்வாகப் பிரிவில் உள்ள நச்சிச்செவன்ஸ்கி பகுதியின் மையமாக மாறியது. 1896 ஆம் ஆண்டில், நகரம் 7,433 மக்கள் தொகையைக் கொண்டிருந்தது. அவர்களில் மூன்றில் இரண்டு பங்கு அஸேரி பேசும் முஸ்லிம்களும், மூன்றில் ஒரு பங்கு ஆர்மீனிய கிறிஸ்தவர்களும் இருந்தனர்.  

## நிலவியல்
நச்சிவன் ஆற்றின் வலது கரையில், சாங்கேசூர் மலை அடிவாரத்தில் இந்த நகரம் கிட்டத்தட்ட 1,000 மீ (3,300அடி) உயரத்தில் பரவியுள்ளது&nbsp;.  

ஆற்றங்கரைகளில் காடுகள் குறைந்து வருவதால் வெள்ளமும் மண் அரிப்பும் அதிகரிக்கிறது. இதன் விளைவாக, மரங்களை நடவு செய்வதை ஊக்குவிப்பதற்காக நகரத்தில் மறு காடழிப்பு திட்டங்கள் செயல்படுத்தப்பட்டன.  

### காலநிலை
குறுகிய ஆனால் குளிர்ந்த, பனி குளிர்காலம் மற்றும் நீண்ட, வறண்ட, மிகவும் வெப்பமான கோடைகாலங்களைக் கொண்ட ஒரு கண்ட அரை வறண்ட காலநிலையை ( கோப்பன்) நகரம் கொண்டுள்ளது.  

## பொருளாதாரம்
பாரம்பரியமாக, நகரம் வர்த்தகத் தொழில், கைவினைப்பொருட்கள், காலணி தயாரித்தல், தொப்பி தயாரிப்பு ஆகியவற்றின் தாயகமாக இருந்தது. இந்த தொழில்கள் பெரும்பாலும் மாற்றப்பட்டுள்ளன. மறுசீரமைப்பு நிறுவனங்கள் மற்றும் மேம்பாட்டுத் தொழில், வெளிநாட்டு வர்த்தகத்தை தாராளமயமாக்குதல் மற்றும் சுங்க உள்கட்டமைப்பின் விரிவாக்கம் ஆகியவை கடந்த இரண்டு தசாப்தங்களாக நகரின் வளர்ச்சிக்கு பெரிதும் காரணமாக இருந்தன.  

## புகைப்படங்கள்
# பழுப்புத் தினமூ



**பழுப்புத் தினமூ** (*Rusty tinamou*) என்பது தென் அமெரிக்காவின் வெப்பமண்டல பகுதிகளில், சதுப்பு நிலக் காடுகளில் பொதுவாகக் காணப்படும் ஒரு வகை தென் அமெரிக்க பறவை ஆகும்.  

## வகைபிரித்தல்
பழுப்புத் தினமூ ஒரு மோனோடைபிக் இனம்.  

## வரம்பு மற்றும் வாழ்விடம்
இது வெப்பமண்டல சதுப்புநிலக் காடுகள் மற்றும் தாழ்வான காடுகளில்,500மீ வரை உயரத்தில் காணப்படுகிறது. இந்த இனம் வடகிழக்கு மற்றும் வடமேற்கு பிரேசில், பிரெஞ்சு கயானா மற்றும் தென் அமெரிக்காவின் கிழக்கு பெரூ ஆகியவற்றிற்கு சொந்தமானது.  

## விளக்கம்
பழுப்புத் தினமூ பறவையின் நீளம் 27க்கு 29 செ.மீ இல் 1. இதன் தொண்டை மற்றும் வயிறு வெண்மையானது. அதன் பக்கவாட்டுகள் கருப்பு நிறமாக உள்ளன. அதன் கிரீடம் மஞ்சள் நிறத்திலும்-கால்கள் சாம்பல் நிற வண்ணத்திலும் இருக்கும்.  

## நடத்தை
மற்ற தென்அமெரிக்க பறவை வகை போலவே, பழுப்புத் தினமூ பறவையும் தரையிலிருந்தோ அல்லது தாழ்வான புதர்களிலிருந்தோ பழத்தை சாப்பிடுகிறது. இவை சிறிய அளவிலான மலர் மொட்டுகள், மென்மையான இலைகள், விதைகள் மற்றும் வேர்களை சாப்பிடுகின்றன. பழுப்புத் தினமூ பறவை 4 வெவ்வேறு பெண் பறவைகளிடமிருந்து வரக்கூடிய முட்டைகளை அடைகாக்கும். பொதுவாக 2-3 வாரங்கள், அதாவது அவை சொந்தமாக பறக்க தயாராக இருக்கும் வரை அவற்றை வளர்க்கும்.
# இனபாங்கா ஆறு


அதன் பெயர் "வாடகை நதி", அதாவது "வாடகை" என்று பொருள்படும் *அபாங்* என்ற மூல வார்த்தையிலிருந்து. நீரில் மூழ்கி முதலைகளின் தாக்குதல்களால் (இது ஆற்றில் வசிக்கப் பயன்பட்டது), இந்த உயிர் இழப்பு ஆற்றின் பயன்பாட்டிற்கான வாடகையாக கருதப்பட்டது.  

மே 2017 இல், இனபாங்கா நதியை அபு சயாபின் அதிக ஆயுதமேந்திய உறுப்பினர்கள் போகொலுக்குள் திட்டமிட்ட ஊடுருவலுக்குப் பயன்படுத்தினர்.  

## ஆற்றின் போக்கு

இதன் மூலங்கள் சியெரா புல்லோன்ஸ் மலைப்பகுதிகளில் காணப்படும் ஊற்று மற்றும் வாகிக், பாமக்சலான் ஆறுகள் ஆகும். இவற்றிலிருந்து பிலார் அல்லது மாலினோவ் அணைக்கட்டின் பாசன நீர்த்தேக்கத்தினை நோக்கி பாய்கிறது. பின்பு அங்கிருந்து இனபாங்கா ஆறானது செபு ஜலசந்தியில் இணைவதற்கு முன் பொகோலை இரண்டாகப் பிரிக்கிறது. இதன் முக்கிய துணை நதிகள் டகோஹாய், டானோ, வாகிக் மற்றும் பாமசலான் நதிகள் ஆகும். மற்ற சிறிய துணை நதிகள் மாஸ்-இங், சாக்னாப் மற்றும் மாலிட்பாக் நதிகள் ஆகும். 1905 ஆம் ஆண்டில், இந்த நதி 4.8 கிலோமீட்டர்கள் (3 மைல்கள்) வரை செல்லக்கூடியதாக இருந்தது. 6 அடி அளவுள்ள படகுகள் மற்றும் கட்டுமரங்கள் 40 கிலோமீட்டர்கள் (25 மைல்கள்) வரை பயணிக்கக்கூடியதாக இருந்தது.  

கரையோர சமவெளி ஒன்று முதல் இரண்டு மைல் அகலத்தில் உள்ளது, அங்கு நதிக் கரைகள் சேறும் சகதியுமாக உள்ளன. மற்றும் பல இடங்களில் நிபா சதுப்புநிலங்கள் மற்றும் அலையாத்தித் தாவரங்களால் விளிம்புகள் அமையப்பெற்றுள்ளன. அவை உள்ளூர் மக்களால் நிபா தோட்டம் மற்றும் அறுவடைக்கு பயன்படுத்தப்படுகின்றன. மேலும் மலையடிவாரத்தைச் சுற்றியுள்ள மலைகள் செங்குத்தாக உயர்கின்றன.  

நதியின் கரையோரம் முதுகெலும்பிகளான, மீன் மற்றும் பறவைகளுக்கான இனப்பெருக்கத்திற்கான வாழ்விடமாகும், அத்துடன் பல வகையான மீன்களுக்கான முட்டையிடும் மற்றும் வளர்ப்பு மைதானங்களையும், கடற்புல்வெளிகள் தாவரங்கள், மட்டி படுக்கைகள் மற்றும் பலவகையான பறவைகளுக்கான கூடு கட்டும் இடங்களுக்கு உதவக்கூடியவையாக இருக்கின்றன. மீன் பேனாக்கள், சிப்பி பண்ணைகள், பொழுதுபோக்கு பயன்பாடு மற்றும் மாசு போன்ற மனித வளர்ச்சி அழுத்தங்களால் இந்த தோட்டம் அச்சுறுத்தலுக்கு உள்ளாகிறது.  

## நீர்நிலை
இந்த ஆற்றின் நீர்ப்பரப்பானது 62793 சதுர கிலோமீட்ர்கள் (24245 சதுர மைல்கள்) அளவினைக் கொண்டதாகும் மற்றும் பொகோலில் உள்ள 15 நகராட்சிகளின் அனைத்து பகுதிகளையும் உள்ளடக்கியது. இது பெரும்பாலும் தட்டையான மற்றும் உருளும் நிலப்பரப்புகளால் வகைப்படுத்தப்படுகிறது, அதே சமயம் சியரா புல்லோன்சில் இருந்து தொடங்கி 860 மீட்டர்கள் (2820 அடிகள்) உயர எழும் இதன் நீர்ப்பரப்பின் 35% மிகவும் செங்குத்தான நிலப்பரப்பில் அமைந்தவை.. இந்நீர்ப்பரப்பின் பயன்பாடு பெரும்பாலும் அனைத்து விவசாய நிலங்களும், புல்வெளிகள், முட்கரண்டிகள் மற்றும் இரண்டாம் நிலை காடுகளின் திட்டுகள் ஆகும். காடுகள் இந்த வடிநிலத்தின் 14% பரப்பினை மட்டுமே உள்ளடக்கியது. அதில் ஒரு சிறிய பகுதி ராஜா சிகாதுனா பாதுகாக்கப்பட்ட நிலப்பரப்பினால் பாதுகாக்கப்படுகிறது .  

முக்கிய துணைநதிப்படுகைகளில், டாகோகோய் ஆற்று வடிநிலம் (பரப்பு 216.37 சதுர கிலோமீட்டர்/83.54 மைல்கள்), டானோவ் ஆற்று வடிநிலம் (133.39 சகிமீ/51.50 சதுர மைல்கள்), வாகிக் மற்றும் பாம்க்ஸ்லான் வடிநிலம் (138.89 ச.கி.மீ/53.63 சதுர மைல்கள்) ஆகியவை ஆகும். .  

ஆண்டு சராசரி மழையானது 4598 மில்லிமீட்டர்கள் (181 அங்குலம்) முதல் 4614 மில்லிமீட்டர்கள் (181.7 அங்குலம்) வரை பிலாரிலும், 6485 மிமீ (255.3 அங்குலம்) என்ற அளவு டாகோகோயிலும், மற்றும் 2682 மிமீ (105.6 அங்குலம்) டானாவோவிலும் உள்ளது. இது ஆண்டு முழுவதும் சமமாக விநியோகிக்கப்படுகிறது.
# உத்தபுரம்

**உத்தபுரம்** (*Uthapuram*) என்பது இந்தியாவின், தமிழ்நாடு மாநிலத்தில், மதுரை மாவட்டத்தில் உள்ள ஒரு கிராமம் ஆகும். இது இருபது ஆண்டுகளாக, கிராமத்திலிருந்த தலித்துகளைப் பிரித்த சுவரால் அறியப்பட்டது.  

## புவியியல் மற்றும் புள்ளிவிவரங்கள்
மதுரை மாவட்டத்தில் பேரையூர் வட்டத்தில் உத்தபுரம் அமைந்துள்ளது. இது மாவட்ட தலைநகர் மதுரையிலிருந்து 41 கிலோமீட்டர் தொலைவில் உள்ளது. 2011 ஆம் ஆண்டு மக்கள் தொகை கணக்கெடுப்பின்படி, இவ்வூரின் மக்கள்தொகையை 5149 ஆகும். இதில் பட்டியலினத்தைச் சேர்ந்தவர்கள் 2172 ஆகும்.. இது உசிலம்பட்டி சட்டமன்றத் தொகுதி மற்றும் தேனி நாடாளுமன்றத் தொகுதியின் கீழ் வருகிறது.  

## உத்தபுரம் சுவர்
இந்த கிராமத்தில் இரண்டு பெரிய சமூகங்கள் உள்ளன, ஒன்று ஆதிக்க சாதி இந்து வேளாளர் , மற்றொன்று பட்டியலின சாதியான பள்ளர் சமூகம் ஆகும். இந்த சமூகங்களிடையே சாதி வன்முறை அவ்வப்போது நிகழ்ந்தது. வன்முறை 1948, 1964 மற்றும் 1989 ஆம் ஆண்டுகளில் நடந்தது. 1989 வன்முறைக்குப் பிறகு, ஆதிக்க சாதி கிராமத்திலிருந்த தலித்துகளைப் பிரிக்க 30 மீட்டர் நீள சுவரைக் கட்டினர். சுவர் பின்னர் "தீண்டாமையின் சுவர்" என்று விவரிக்கப்பட்டது. ஆதிக்க சாதியினர் தெருக்களில் தலித்துகள் அனுமதிக்கப்படவில்லை. இதைத் தொடர்ந்து, மார்க்சிஸ்ட் கம்யூனிஸ்ட் கட்சி மற்றும் தலித் அமைப்புகளின் தமிழ்நாடு தீண்டாமை ஒழிப்பு முன்னணி (TNUEF) சுவர் கட்டுவதற்கு எதிர்ப்புத் தெரிவித்தது. சாதி இந்துக்கள் சுவர் தனியார் நிலத்தில் கட்டப்பட்டதாக வாதிட்டனர். மே 2008 இல், மதுரை மாவட்ட நிர்வாகம் சுவரை இடித்து தலித்துகளை கிராமத்திற்குள் அனுமதித்தது. இடிக்கப்பட்ட பின்னர், சமூகங்களிடையே வன்முறை ஏற்பட்டது. ஆதிக்க சாதியினர், கிராமத்தை விட்டு வெளியேறுவோம் என்று மிரட்டினர். நிலைமையைக் கட்டுப்படுத்த போலீசார் துப்பாக்கிச் சூடு நடத்தியதில் ஒருவர் இறந்தார். இந்த சம்பவம் தொடர்பாக வழக்குகள் பதிவு செய்யப்பட்டன. 2012 ஆம் ஆண்டில், வன்முறையின் போது பாதிக்கப்பட்ட மக்களுக்கு இழப்பீடு வழங்க சென்னை உயர்நீதிமன்றம் உத்தரவிட்டது.  

சமூகங்களுக்கு இடையிலான சமாதான உடன்படிக்கையை மாவட்ட நிர்வாகம் துவக்கியது. எனவே, 1989 முதல் தடுத்து வைக்கப்பட்டிருந்த உள்ளூர் முத்தாலம்மன்-மாரியம்மன் கோவிலுக்குள் தலித்துகள் அனுமதிக்கப்பட்டனர்.
# 3-புரோமோபிரிடின்


**3-புரோமோபிரிடின்** *(3-Bromopyridine)* C<sub>5</sub>H<sub>4</sub>BrN என்ற மூலக்கூற்று வாய்ப்பாட்டால் விவரிக்கப்படும் ஒரு கரிம ஆலைடு சேர்மமாகும். நிறமற்ற நீர்மமான இந்த கரிம ஆலைடு கரிமத்தொகுப்பு வினைகளில் கட்டுறுப்பு தொகுதியாகப் பயன்படுத்தப்படுகிறது.  

எக் வினை, புச்வால்டு-ஆர்விக் இணைப்பு வினை போன்ற அரைல் ஆலைடுகள் ஈடுபடும் பல்வேறு வினைகளில் 3-புரோமோபிரிடின் ஓர் அடிமூலக்கூறாகப் பங்கேற்கிறது.  
## தொடர்புடைய சேர்மங்கள்
- 3-குளோரோபிரிடின்
- 2-புரோமோபிரிடின்
# 3-குளோரோபிரிடின்



**3-குளோரோபிரிடின்** *(3-Chloropyridine)* C<sub>5</sub>H<sub>4</sub>ClN என்ற மூலக்கூற்று வாய்ப்பாட்டால் விவரிக்கப்படும் ஒரு கரிம ஆலைடு சேர்மமாகும். நிறமற்ற நீர்மமான இந்த கரிம ஆலைடு கரிமத்தொகுப்பு வினைகளில் கட்டுறுப்பு தொகுதியாகப் பயன்படுத்தப்படுகிறது.  

எக் வினை, சுசுக்கி வினை, உல்மான் வினை போன்ற பல்வேறு இணைப்பு வினைகளில் 3-குளோரோபிரிடின் ஓர் அடிமூலக்கூறாகப் பங்கேற்கிறது.  
## தொடர்புடைய சேர்மம்
- 3-புரோமோபிரிடின்
# 2-புரோமோபிரிடின்



**2-புரோமோபிரிடின்** *(2-Bromopyridine)* BrC<sub>5</sub>H<sub>4</sub>N என்ற மூலக்கூற்று வாய்ப்பாட்டால் விவரிக்கப்படும் ஒரு கரிம ஆலைடு சேர்மமாகும். நிறமற்ற நீர்மமான இந்த கரிம ஆலைடு கரிமத்தொகுப்பு வினைகளில் இடைநிலை வேதிப்பொருளாகப் பயன்படுத்தப்படுகிறது. 2-அமினோபிரிடினை ஈரசோனியமாக்கல் வினையின் வழியாக புரோமினேற்றம் செய்து 2-புரோமோபிரிடின் தயாரிக்கப்படுகிறது.  
## வினைகள்
பியூட்டைல் இலித்தியத்துடன் 2-புரோமோபிரிடின் வினைபுரிந்து பல்பயன்பாட்டு வினைப்பொருளான 2-இலித்தியோபிரிடினைத் தருகிறது.  
பிரித்தியோன் என்ற கரிம கந்தகச் சேர்மத்தை தயாரிக்கவும் 2-புரோமோபிரிடின் பயன்படுகிறது. பொருத்தமான பெராக்சி அமிலத்தைப் பயன்படுத்தி இருபடிநிலை ஆக்சிசனேற்றம் செய்து தொடர்ந்து தயோல் வேதி வினைக்குழுவை சேர்க்கும் பொருட்டு சோடியம் இருதயோனைட்டு அல்லது சோடியம் சல்பைடுடன் சோடியம் ஐதராக்சைடு சேர்த்து இத்தயாரிப்பு வினை மேற்கொள்ளப்படுகிறது.
# காமின்சு வினையாக்கி


**காமின்சு வினையாக்கி** *(Comins' reagent)* என்பது முப்புளோரோமீத்தேன்சல்போனைல் கொடையளிக்கும் ஒரு வேதி வினைக்குழுவாகும். வினைல் முப்புளோரோமீத்தேன்சல்போனேட்டு தயாரிப்பில் இவ்வினையாக்கி பயன்படுத்தப்படுகிறது. தொடர்புடைய கீட்டோன் ஈனோலேட்டு அல்லது ஈரினோலேட்டுகளுடன் காமின்சு வினையாக்கி வினைபுரிவதால் தொகுப்பு வினை நிகழ்ந்து வினைல் முப்புளோரோமீத்தேன்சல்போனேட்டு உருவாகிறது.  

1992 ஆம் ஆண்டு முதன்முதலில் தானியல் காமின்சு இவ்வினையாக்கியைக் கண்டறிந்த காரணத்தால் இது காமின்சு வினையாக்கி என அழைக்கப்படுகிறது. காமின்சு வினையாக்கியைக் கொண்டு தயாரிக்கப்படும் வினைல் முப்புளோரோமீத்தேன்சல்போனேட்டு சுசுக்கி வினையில் அடிமூலக்கூறாக செயல்படுகிறது.
# சும்காயித் நகரம்


**சும்காயித்** (Sumgayit) என்பது அசர்பைஜானில் மூன்றாவது பெரிய நகரமாகும். இது காசுப்பியன் கடலுக்கு அருகில் அமைந்துள்ளது. தலைநகர் பக்கூவிலிருந்து தொலைவில் உள்ள, இந்த நகரம் சுமார் 265,000 மக்கள் தொகையைக் கொண்டுள்ளது. 83 சதுர கிலோமீட்டர்கள் (32 சதுர மைல்) பரப்பளவுடன் இந்த நகரம் தலைநகர் பக்கூ மற்றும் கஞ்சா நகரத்திற்குப் பிறகு அசர்பைஜானில் மூன்றாவது பெரிய நகரமாக திகழ்கிறது. இது நவம்பர் 22, 1949 இல் நிறுவப்பட்டது. நகரத்தில் ஜோரத் மற்றும் ஹாஜி ஜெய்னலாப்தீன் என்ற இரண்டு குடியேற்றங்கள் நகர நிர்வாகத்திற்குள் உள்ளன: எண்ணெய் தொழிலதிபர் மற்றும் பரோபகாரர் ஹாஜி ஜெய்னலாப்தீன் தாகியேவின் பெயரிடப்பட்டது. இது சும்காயிட் மாநில பல்கலைக்கழகத்தின் தாயகமாகும்.  

## சொற்பிறப்பியல்
உள்ளூர் நாட்டுப்புறக் கதைகளின்படி இந்த நகரத்திற்கு சும்காயித் நதி என்று பெயரிடப்பட்டுள்ளது. பின்னோக்கிப் பார்த்தால், புராணக்கதை "சும்" என்ற பெயரில் ஒரு நாயகனின் கதையைச் சொல்கிறது. அவன் சும்காயித் நதியை ஓடவிடாமல் தடுத்த ஒரு அரக்கனை எதிர்த்துப் போராட சமூகத்தால் தேர்ந்தெடுக்கப்படுகிறான் இறுதியில் அசுரனைக் கொல்லும்போது தண்ணீரினால் அடித்துச் செல்லப்படுகிறான். மீண்டும் ஒருபோதும் காணப்படவில்லை. அவன் காணாமல் போனதால் அவனது காதலியான ஜெய்ரான் ஆற்றுக்குச் சென்று "சும் கயாத்!" என்கிறாள். (இதன் பொருள் அசர்பைஜான் மொழியில் "சும், திரும்பி வா!" எனப்பொருள் எனவே இந்த ஆறு சும்காயித் என்று அழைக்கப்பட்டது. அதுவே நகரத்தின் பெயராகவும் ஆனது.  

## வரலாறு

### இடைக்கால சகாப்தம்
வரலாற்றாசிரியர்களின் கூற்றுப்படி, மீடியாப் பழங்குடியினர் இப்பகுதியில் வாழ்ந்தனர். கட்டுமான வளர்ச்சியின் போது, கட்டடத்தின் அஸ்திவாரம் தோண்டப்பட்டபோது, அந்த இடத்தில் ஒரு பழங்கால பயணியர் மாளிகையின் எச்சங்களும், தனிப்பட்ட பொருட்களுளும் கண்டுபிடிக்கப்பட்டன.  

1580 ஆம் ஆண்டில், ஆங்கிலேயப் பயணி எச். பாரோ தனது எழுத்துகளில் நகரத்தைப் பற்றி குறிப்பிட்டுள்ளார். 1858 ஆம் ஆண்டில், அலெக்சாண்டர் டூமா தனது நினைவுக் குறிப்பான *ட்ரிப் டு காகசஸ்* என்ற நூலை நகரத்தைப் பற்றி எழுதியுள்ளார். அதற்குப் பிறகு 1920களில் சோவியத் ஒன்றியம் இப்பகுதியின் மீது கட்டுப்பாட்டைப் பெறும் வரை இதைப் பற்றி நகரின் குறிப்புகள் கணிசமான எதுவும் உருவாக்கப்படவில்லை .  

### சோவியத் காலம்
மைக்கேல் கோர்பச்சேவ் ஆரம்பித்த *கிளாஸ்னோஸ்டின்* அரசியலைத் தொடர்ந்து, சோவியத் ஒன்றியத்தின் பல்வேறு பகுதிகளில் உள்நாட்டு அமைதியின்மை மற்றும் இன மோதல்கள் வளர்ந்தன, இதில் நாகோர்னோ-கராபாக், அசர்பைஜான் குடியரசின் ஒரு பகுதியானது.  

### குடியரசு சகாப்தம்
முதல் நாகோர்னோ-கராபாக் போருக்குப் பிறகு, இந்த நகரம் பல அஜர்பைஜான் அகதிகள் உள்நாட்டில் இடம்பெயர்ந்த நபர்களின் வீடாக மாறியது. முக்கியமாக குபாட்லி மற்றும் ஜெங்கிலன் பகுதிகளைச் சேர்ந்தவர்கள். 1994 ஆம் ஆண்டில், ஹெய்தார் அலியேவ் நகரின் எல்லையில் ஒரு பெரிய அளவிலான இலவச பொருளாதாரப் பகுதி திட்டத்தைத் தொடங்கினார்.  

## பொருளாதாரம்
1935 ஆம் ஆண்டில், சோவியத் அரசாங்கம் அப்செரோன் தீபகற்பத்தில் கனரக தொழிற்துறையை உருவாக்க முடிவு செய்தது. மேலும் பக்கூ உடனான அருகாமையும், தற்போதுள்ள இருப்புப்பாதைகளில் அதன் முக்கிய நிலையும் அடிப்படையில் சும்காயித்தின் எதிர்கால இருப்பிடம் தேர்ந்தெடுக்கப்பட்டது.  

1938-1941 க்கு இடையில், பக்கூவின் வளர்ந்து வரும் பெட்ரோலியத் தொழிலுக்கு மின்சாரம் வழங்க ஒரு அனல் மின் நிலையம் கட்டப்பட்டது. இதைத் தொடர்ந்து அதிக கனரக தொழில்கள் வந்தன. இரண்டாம் உலகப் போரின் காரணமாக, 1944 ஆம் ஆண்டில் உலோகவியல் மற்றும் வேதித் தொழிற்துறை போன்றவை கட்டப்பட்டு செயல்பாட்டிற்கு வந்தபோது இப்பகுதியின் கட்டுமானம் நிறுத்தப்பட்டு மீண்டும் தொடங்கியது